用元韻答徐尉
作者：王炎
朝代：宋

paragraphs: 吟詩不聳肩兩峰，陸沉雁鶩文書叢。
銀鈎入眼光照牖，飛來白雪隨雲鴻。
平生取友半天下，短蓬邂逅依長松。
尉仙鯨海駕高浪，郡博鳳律鏘和風。
詩翁巧手刻青玉，笑人擊鉢徒匆匆。
懷歸我正念籬菊，招魂誰爲吟江楓。
鼎來徐穉筆如掃，瞬息奇怪浮青紅。
傾倒五色崑崙渠，洗滌萬斛塵埃胸。
翩然舍去友三士，碧雲莫合天冥濛。
世間英傑不易得，一朝聚會江城中。
才華俱合上金馬，骨相元自居紗籠。
縣齋冰合只懸榻，舉手咄咄時書空。
把盃相屬儻相憶，更寄出水新芙蓉。
天球固是清廟器，牛鐸或中黄鍾宮。
當憐窘步困老驥，莫誚豪氣無雄虹。
秋月照人光耿耿，秋風脫木聲蓬蓬。
流年腕脫不須恨，外物乘除觀塞翁。